b'\n_START_ARTICLE_\nJulie Felix\n_START_PARAGRAPH_\nJulie Felix (s. 14. kes\xc3\xa4kuuta 1938 Santa Barbara, Kalifornia) on yhdysvaltalainen, Britanniassa pinnalle noussut folklaulaja ja lauluntekij\xc3\xa4, joka oli tunnettu ymp\xc3\xa4ri Eurooppaa etenkin 1960- ja 1970-luvun vaihteessa.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMeksikolaista ja intiaanisukua oleva Julie Felix aloitti uransa Yhdysvalloissa, muttei p\xc3\xa4\xc3\xa4ssyt mukaan 1960-luvun alkupuolen folk-aaltoon ja j\xc3\xa4i tuntemattomaksi. Vuonna 1964 h\xc3\xa4n l\xc3\xa4hti liftaamaan ymp\xc3\xa4ri Eurooppaa ja asettui Lontooseen, jossa sai uransa vauhtiin eksoottisuutensa ja folk-fanien n\xc3\xa4k\xc3\xb6kulmasta alkuper\xc3\xa4isyytens\xc3\xa4 vuoksi, olihan musiikkityyli syntynyt Yhdysvalloissa. Saadessaan kiinnityksen Decca-levymerkille Felix oli ensimm\xc3\xa4inen folk-tyylin sooloartisti, joka sai levytyssopimuksen merkitt\xc3\xa4v\xc3\xa4lle brittil\xc3\xa4iselle levy-yhti\xc3\xb6lle._NEWLINE_Julie Felix sai ensimm\xc3\xa4isen hittins\xc3\xa4 Ian Tysonin s\xc3\xa4velt\xc3\xa4m\xc3\xa4ll\xc3\xa4 laululla \xe2\x80\x9dSomeday Soon\xe2\x80\x9d. H\xc3\xa4n alkoi saada yh\xc3\xa4 enemm\xc3\xa4n esiintymisi\xc3\xa4 sek\xc3\xa4 klubeilla ett\xc3\xa4 televisiossa, pian jopa Royal Albert Hallissa, ja pian lehdist\xc3\xb6 kutsui h\xc3\xa4nt\xc3\xa4 termill\xc3\xa4 \xe2\x80\x9dBritain\xe2\x80\x99s First Lady of Folk\xe2\x80\x9d. H\xc3\xa4n levytti Deccalle kolme albumia, muun muassa Bob Dylanin ja Woody Guthrien lauluja, ja teki tunnetuksi Euroopassa viel\xc3\xa4 tuntemattoman kanadalaisen Leonard Cohenin tuotantoa. H\xc3\xa4net tunnettiin my\xc3\xb6s hyv\xc3\xa4ntekev\xc3\xa4isyydest\xc3\xa4\xc3\xa4n kehitysmaiden hyv\xc3\xa4ksi._NEWLINE_Vuonna 1966 Julie Felix siirtyi Deccalta Fontana Recordsille ja teki sillekin kolme albumia. Vuoden 1966 albumia Changes pidet\xc3\xa4\xc3\xa4n h\xc3\xa4nen ehk\xc3\xa4 parhaimpanaan. Beatlesin l\xc3\xb6yt\xc3\xa4j\xc3\xa4 Brian Epstein j\xc3\xa4rjesti vuonna 1967 h\xc3\xa4nelle ja Georgie Famelle viikon mittaisen kiinnityksen Lontoon Saville-teatteriin, l\xc3\xa4mmittelij\xc3\xa4n\xc3\xa4 uraansa aloitteleva Cat Stevens. Vuonna 1967 Julie Felix oli my\xc3\xb6s vakioesiintyj\xc3\xa4n\xc3\xa4 David Frostin televisioshowssa The Frost Report, jonka jakso Frost over England voitti Sveitsin Montreux\xe2\x80\x99ss\xc3\xa4 Kultaisen ruusun. Tekij\xc3\xa4tiimin muita j\xc3\xa4seni\xc3\xa4 olivat John Cleese ja Ronnie Barker. David Frostin siirrytty\xc3\xa4 1970-luvun alussa tekem\xc3\xa4\xc3\xa4n tv-showta Yhdysvalloissa Felix vieraili siin\xc3\xa4kin ohjelmassa ja alkoi saada tunnettuutta my\xc3\xb6s kotimaassaan._NEWLINE_Vuosina 1968\xe2\x80\x931970 Julie Felix teki omaa tv-showtaan BBC-yhti\xc3\xb6lle. Sen jaksoja esitettiin Suomessakin v\xc3\xa4ritelevisiotoiminnan koel\xc3\xa4hetyksin\xc3\xa4. Vuonna 1970 Felixin cover-versio Simon & Garfunkelin tunnetuksi tekem\xc3\xa4st\xc3\xa4 etel\xc3\xa4amerikkalaisesta kansans\xc3\xa4velm\xc3\xa4st\xc3\xa4 \xe2\x80\x9dEl Condor Pasa\xe2\x80\x9d nousi Britannian Top 20:een Mickie Mostin tuottamana. _NEWLINE_1970-luvun keskivaiheilla Julie Felix alkoi kyll\xc3\xa4sty\xc3\xa4 1960-luvun idealismin vaihtumiseen Britanniassa poliittiseksi konservatismiksi. H\xc3\xa4n muutti asumaan Norjaan ja nousi tunnetuksi my\xc3\xb6s Ruotsissa, jossa h\xc3\xa4n levytti kaksi albumia Scranta Gramafon -levymerkille. 1980-luvun alussa h\xc3\xa4n palasi synnyinseuduilleen Kaliforniaan, j\xc3\xa4tti musiikin joksikin aikaa ja opiskeli joogaa ja meditointia. H\xc3\xa4n oli my\xc3\xb6s aktiivisesti mukana Etel\xc3\xa4-Amerikan demokratiapyrkimyksiss\xc3\xa4. Sittemmin h\xc3\xa4n palasi asumaan taloonsa Englannin Hertfordshiress\xc3\xa4, kiinnostui muun muassa New Age -filosofiasta ja aloitti uudelleen levytysten teon omalla Remarkable Records -merkill\xc3\xa4\xc3\xa4n. H\xc3\xa4n on jatkanut esiintymisi\xc3\xa4\xc3\xa4n vuosituhannen vaihteen ylikin.\n_START_SECTION_\nJulie Felix Suomessa\n_START_PARAGRAPH_\nJulie Felix teki kiertueen Suomessa hein\xc3\xa4kuussa 1978. H\xc3\xa4n esiintyi muun muassa Tavastia-klubilla ja Lappaj\xc3\xa4rven Tulivuorirockissa.'